Marie stort hart in verhaal uit | News24
Marie stort hart in verhaal uit
Dié verhaal van Marie du Toit en haar man, Frans (80), se nagmerrie-ondervinding in Oktober, is vasgevang in die boek Aangename Kennis, Here - Elkeen se Lewe Vertel 'n Storie. Foto: VERSKAF
"ONS lewe nog. Om 'n spesifieke, maar onbekende rede, daarvan is ek seker."
So vertel Marie du Toit (68) van Edenglen in Jeffreysbaai nadat hul motor verlede jaar ses keer gerol en hulle daarna 'n hele dag en 'n koue nag in 'n kloof vasgekeer was. Dié verhaal van haar en haar man, Frans (80), se nagmerrie-ondervinding in Oktober, is nou vasgevang in die boek Aangename Kennis, Here - Elkeen se Lewe Vertel 'n Storie wat onlangs vrygestel is. Aangename Kennis, Here is 'n program op Radiokansel wat soggens vroeg uitgesaai word. Meer as 50 verstommende ge-tuienisse is in boekformaat vasgelê, sodat ander kan lees wat beroemdes en onbekendes uit hul geloofsharte vertel. Ware verhale, opregte mense, ware hoop.
"Vir diegene wat nog in twyfel lewe, is die boek 'n groot inspirasie," sê Marie.
Volgens Marie wou sy nog altyd 'n kinderverhaal skryf, maar het nog nooit sover gekom nie. "Met die neerpen van ons ervaring, het die Heilige Gees my hand gevat en ge-skryf," sê sy.
Marie vertel op pad terug na die Zuurberg Mountain Inn vanaf die Addo-olifantpark waar hulle haar verjaardag gevier het, het dinge begin skeefloop.
"Die pad was glad. Die agterwiel het gegly ... en binne sekondes gaan die ondekbare met ons gebeur. Ek het geskok besef ons stuur op 'n ramp af toe ons motor in die rigting van die gapende afgrond beweeg," vertel Marie wat bestuur het.
Sy het beheer oor die voertuig verloor en dit het teen die steilte afgerol. "Die motor het ses of sewe keer van neus tot stert omgekeer. Op pad af kon ek hoor hoe ons verby die bome waai en die vensters breek. Ek het dadelik gebid dat die Here ons beskerm – en toe kon ons sonder 'n enkele skraap uit die motor klim."
Albei het hul veiligheidsgordels gedra.
"Voor ons uitgeklim het, het ek eers vir Frans gesê: 'Nou bid ons om dankie te sê'," sê Marie.
"Daar was net los klippe, glibberige grond, doringagtige bosse en 'n berg wat bo ons uittroon. My man het eerste aan my gedink. Hy het dadelik koers bergop gekies om hulp te gaan soek by die pad daar bo. Hy het net sy kortbroek en sandale aangehad. Op 80 is hy nie net by getroue lewensmaat nie. Hy is my hero.
"Toe hy al 'n ent weg was, sien ek - asof vir ons uitgepak - die bottel water en fles swart koffie wat in die motor was. Albei ongedeerd."
Ná hulle die nag onder 'n boom moes deurbring, het Marie teruggeloop na die motor om hul selfone te kry - maar daar was geen sein nie.
"Ek het begin bid dat die Here vir my 'n engel sou stuur – en tien minute later het drie mans in die pad bo ons verbygestap en ons hulpgeroep gehoor."